Document ID: 32010R0406

РЕГЛАМЕНТ (ЕС) № 406/2010 НА КОМИСИЯТА
от 26 април 2010 година
за прилагане на Регламент (ЕО) № 79/2009 на Европейския парламент и на Съвета относно одобрение на типа на моторни превозни средства, задвижвани с водород
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 79/2009 на Европейския парламент и на Съвета от 14 януари 2009 година относно одобрение на типа на моторни превозни средства, задвижвани с водород, и за изменение на Директива 2007/46/ЕО (1), и по-специално член 12 от него,
като има предвид, че:
(1)
Регламент (ЕО) № 79/2009 е отделен регламент за целите на процедурата на Общността за одобрение на типа, предвидена в Директива 2007/46/EО на Европейския парламент и на Съвета от 5 септември 2007 г. за създаване на рамка за одобрение на моторните превозни средства и техните ремаркета, както и на системи, компоненти и отделни технически възли, предназначени за такива превозни средства (Рамкова директива) (2).
(2)
Регламент (ЕО) № 79/2009 определя основни разпоредби относно изискванията за одобрението на типа на моторни превозни средства по отношение на задвижването им с водород, за одобрението на типа на компонентите на водородното оборудване и водородните системи, и за монтирането на тези компоненти и системи.
(3)
От датата на влизане в сила на настоящия регламент производителите следва да имат възможност да подават на доброволен принцип за превозни средства, задвижвани с водород, ЕО заявление за одобрение на типа на цяло превозно средство. Въпреки това някои от отделните директиви в контекста на процедурата на Общността за одобрение на типа, предвидена в Директива 2007/46/EО, или някои от нейните изисквания не следва да се прилагат по отношение на превозните средства, задвижвани с водород, тъй като техническите характеристики на превозните средства, задвижвани с водород, се различават значително от тези на конвенционалните превозни средства, за които основно са били предназначени директивите за одобрение на типа. До изменението на тази директиви, така че в тях да се включат специални разпоредби и процедури за изпитване на превозните средства, задвижвани с водород, е необходимо да се предвидят преходни разпоредби, с цел превозните средства, задвижвани с водород, да бъдат освободени от спазването на тези директиви или на някои от техните изисквания.
(4)
Необходимо е приемането на хармонизирани правила за приемниците за зареждане с водород, включително и приемниците за зареждане, предназначени за използване на течен водород, за да се гарантира, че задвижваните с водород превозни средства могат да бъдат презареждани в цялата Общност безопасно и надеждно.
(5)
Мерките, предвидени в настоящия регламент, са в съответствие със становището на Техническия комитет по моторните превозни средства,
ПРИЕ НАСТОЯЩИЯ РЕГЛАМЕНТ:
Член 1
Определения
За целите на настоящия регламент се прилагат следните определения:
(1)
„Датчик за водород“ означава датчик, използван за откриване на наличието на водород във въздуха;
(2)
„Компонент от клас 0“ означава компоненти на водородното оборудване, работещи под високо налягане, включително горивопроводи и тръбопроводна арматура, съдържащи водород с номинално работно налягане над 3,0 MPa;
(3)
„Компонент от клас 1“ означава компоненти на водородното оборудване, работещи под средно налягане, включително горивопроводи и тръбопроводна арматура, съдържащи водород с номинално работно налягане над 0,45 MPa и по-малко или равно на 3,0 MPa;
(4)
„Компонент от клас 2“ означава компоненти на водородното оборудване, работещи под ниско налягане, включително горивопроводи и тръбопроводна арматура, съдържащи водород с номинално работно налягане по-малко или равно на 0,45 MPa;
(5)
„Цялостна обвивка“ означава външна обвивка, чийто нишки са намотани около облицовката (ризата) по обиколката и по направление на надлъжната ос на резервоара;
(6)
„Частична обвивка“ означава външна обвивка, съставена от нишки, намотани предимно по обиколката на цилиндричната част на облицовката така, че нишките не поемат никакво значително натоварване по направление на надлъжната ос на резервоара;
(7)
„Nm3“ или „Ncm3“ означава обем на сух газ, който заема обем от 1 m3 или 1 cm3 при температура 273,15 K (0 °C) и при абсолютно налягане от 101,325 kPa (1 atm);
(8)
„Срок на експлоатация“ означава времето, в години, в продължение на което резервоарите могат да се използват безопасно при спазване на условията на експлоатация;
(9)
„Тип водородна система“ означава група от водородни системи, които не се различават по отношение на търговската марка или търговското име на производителя им, или по отношение на компонентите на водородното оборудване, включени в тях;
(10)
„Тип превозно средство според водородното задвижване“ означава група превозни средства, които не се различават по отношение на агрегатното състояние на използвания водород или на основните характеристики на тяхната(ите) водородна(и) система(и);
(11)
„Тип компонент на водородното оборудване“ означава група от компоненти на водородно оборудване, които не се различават по някой от следните аспекти:
а)
търговско наименование или марка на производителя им;
б)
класификация;
в)
основна функция;
(12)
„Електронна система за управление“ означава комбинация от блокове, проектирани да работят съвместно за осигуряването на заявената функция за управление на превозното средство чрез електронна обработка на данни;
(13)
„Комплексни електронни системи за управление на превозното средство“ означава електронни системи за управление, които са подчинени на йерархия на управление, при която дадена електронно управлявана функция може да бъде коригирана от система/функция от по-високо ниво и да стане част от комплексната система;
(14)
„Резервоар“ означава всяка система, използвана за съхранение на водород в нискотемпературно състояние или на сгъстен водород в газообразно състояние, като се изключват всички други компоненти на водородното оборудване, които могат да бъдат прикрепени към резервоара или монтирани във вътрешността му;
(15)
„Резервоарен възел“ означава два или повече резервоара с вградени взаимосвързани горивопроводи, поставени с цел защита в кожух или защитна рамка;
(16)
„Работен цикъл“ означава един цикъл на пускане в ход и един цикъл на изключване на системата(ите) за преобразуване на водород;
(17)
„Цикъл на зареждане“ означава увеличаване на налягането с над 25 процента от работното налягане на резервоара, дължащо се на външен източник на водород;
(18)
„Регулатор на налягането“ означава устройство, използвано за регулиране на налягането, с което газообразното гориво се подава към системата за преобразуване на водорода;
(19)
„Първи регулатор на налягането“ означава регулатора на налягането, чието входно налягане е равно на налягането на резервоара;
(20)
„Възвратен клапан“ означава клапан, който позволява на водорода да протича само в една посока;
(21)
„Налягане“ означава манометрично налягане (надналягане), измерено в MPa спрямо атмосферното налягане, освен ако не е указано друго;
(22)
„Тръбопроводна арматура“ означава свързващ елемент, използван в система от тръбопроводи, тръби или маркучи;
(23)
„Гъвкав горивопровод“ означава гъвкав тръбопровод или маркуч, през който протича водородът;
(24)
„Топлообменник“ означава устройство за подгряване на водорода;
(25)
„Водороден филтър“ означава филтър, използван за отделяне на масла, вода и замърсители от водорода;
(26)
„Автоматичен клапан“ означава клапан, който не се задейства ръчно, а от изпълнително устройство, с изключение на възвратните клапани, така както са определени в точка 20;
(27)
„Предпазно устройство за освобождаване на налягането“ означава незатварящо се устройство, което, след като бъде задействано при определени условия, се използва за изпускане на флуид от водородна система под налягане;
(28)
„Предпазен клапан“ означава затварящо се от налягането устройство, което, след като бъде задействано при определени условия, се използва за изпускане на флуид от водородна система под налягане;
(29)
„Връзка за зареждане с гориво“ или „приемник за зареждане с гориво“означава устройство, което позволява пълнене на резервоара на станцията за зареждане с гориво;
(30)
„Демонтируема система за съхранение“ означава демонтируема система в превозно средство, която осигурява поместването и предпазването на един (или няколко) резервоар(а) или резервоарен възел;
(31)
„Съединително звено на демонтируема система за съхранение“ означава съединителното устройство за водород, служещо като връзка между демонтируема система за съхранение и частта на водородната система, която е постоянно монтирана на превозното средство;
(32)
„Самонапрягане“ означава процес на прилагане на налягане, използван при производството на резервоари от композитни материали с метални облицовки, който се състои в довеждането на облицовката отвъд нейната граница на провлачване така, че да се получи остатъчна пластична деформация, като това предизвиква напрежения на натиск в облицовката и напрежения на опън в нишките при отсъствието на вътрешно налягане;
(33)
„Облицовка (риза)“ означава част от резервоар, използвана като газонепропусклива вътрешна обвивка, около която са намотани усилващи нишки така, че да се постигне необходимата якост;
(34)
„Температура на околната среда“ означава температурен интервал от 20 °C ± 10 °C;
(35)
„Блокове“ означава най-малките части на компонентите на системата за целите на приложение VI, които се разглеждат в настоящото приложение, доколкото тези комбинации от компоненти се разглеждат като единични елементи за целите на идентифицирането, анализа или замяната;
(36)
„Пътен просвет на превозното средство“ означава разстоянието между равнината на пътя и долната страна на превозното средство;
(37)
„Предпазно устройство“ означава устройство, което осигурява безопасната експлоатация в рамките на нормалния работен интервал или на интервала на допустими неизправности на системата;
(38)
„Система за преобразуване на водорода“ означава всяка система, проектирана за преобразуване на водорода в електрическа, механична или топлинна енергия, и включва например системата(ите) за задвижване или спомагателния(ите) енергиен(енергийни) агрегат(и);
(39)
„Интервал на недопустими неизправности“ на параметър на процес означава интервалът, в рамките на който може да се очаква настъпването на нежелано събитие;
(40)
„Газ за изпитване за пропускливост (утечки)“ означава смес от водород, хелий или инертен газ, съдържаща доказано установимо количество хелий или водород в газообразно състояние;
(41)
„Нормален работен интервал“ на параметър на процес означава интервалът, предвиден за неговите стойности;
(42)
„Налягане от външната страна“ означава налягането, упражнявано върху изпъкналата страна на вътрешния резервоар или на външния кожух;
(43)
„Външен кожух“ означава частта от резервоара, в която са поместени вътрешният(ите) резервоар(и) и неговата(тяхната) изолационна система;
(44)
„Негъвкав горивопровод“ означава тръбопровод, който конструктивно не е предвиден да се огъва при нормална работа и през който постъпва водородът.
(45)
„Система за управление на изпаренията“ означава система, която прави изпаренията от газовете безвредни при нормални условия;
(46)
„Измервателни системи за безопасност“ означава системи за управление на процеси, които предотвратяват достигането на интервала на недопустими неизправности чрез автоматична намеса в процеса;
(47)
„Партида“ означава количество от произведени един след друг завършени резервоари с еднакви номинални размери, конструкция, определени материали, производствени процеси, оборудване за производство и, ако е приложимо, едни и същи условия по отношение на продължителност, температура и състав на атмосферата при термичната обработка;
(48)
„Оборудване на резервоара“ означава всички устройства, които са прикрепени пряко към вътрешния резервоар или към външния кожух на резервоара;
(49)
„Завършен резервоар“ означава резервоар, който е представителен за нормалното производство, с външно покритие, включващо определената от производителя вградена изолация, но без невградената изолация или защита;
(50)
„Налягане на разрушаване“ означава налягането, при което резервоарът се разрушава;
(51)
„Интервал на допустими неизправности“ на параметър на процес означава интервалът между нормалния работен интервал и интервала на недопустими неизправности;
(52)
„Система за отвеждане на изпаренията“ означава система, която при нормални условия изпуска изпаренията, преди предпазното устройство за освобождаване на налягането на резервоара(ите) да се задейства;
(53)
„Ръчен клапан“ означава клапан с ръчно задействане;
(54)
„Концепция за безопасност“ означава мерки, предназначени да осигурят безопасното функциониране, дори в случай на повреда или на възникване на случайни неизправности;
(55)
„Система за наблюдение и управление на функционирането“ означава система, която брои циклите на зареждане и предотвратява по-нататъшната употреба на превозното средство, когато бъде надвишен предварително определен брой цикли на зареждане;
(56)
„Захранващ горивопровод“ означава тръбопроводът, по който водородът достига до системата(ите) за преобразуване на водород;
(57)
„Композитен резервоар“ означава резервоар, изграден от повече от един материал;
(58)
„Външна обвивка“ означава импрегнирани със смола непрекъснати нишки, използвани за подсилване чрез намотаване около облицовка;
(59)
„Налягане на самонапрягане“ означава налягането във вътрешността на покрития от външната обвивка резервоар, при което се установява изискваното разпределение на напреженията между облицовката и външната обвивка;
(60)
„Граница на функционалните възможности“ означава външните физически граници, в рамките на които дадена система е в състояние да осигурява управление;
(61)
„Обхват на управление“ означава обхвата, в който се очаква системата да осъществява управление по отношение на изходяща променлива;
(62)
„Връзки за предаване на данни“ означава средствата, използвани за връзка между разпръснати блокове, с цел предаване на сигнали, обработване на данни или осигуряване на захранване;
(63)
„Системи/функции за управление от високо ниво“ означава органи за управление, които използват допълнителни условия за обработка и/или отчитане на данни, с цел промяна на поведението на превозното средство чрез издаване на команди за промени в нормалната работа на системата за управление на превозното средство.
Член 2
Административни разпоредби за ЕО одобрение на типа на превозно средство по отношение на водородното задвижване
1. Производителят или неговият представител подават до органа по одобряването на типа, заявление за ЕО одобрение на типа на превозно средство по отношение на водородното задвижване.
2. Заявлението се изготвя в съответствие с образеца на информационния документ, посочен в част 1 на приложение I.
Производителят предоставя информацията, посочена в част 3 на приложение I за периодичното окачествяване чрез проверка по време на срока на експлоатация на превозното средство.
3. При положение че са изпълнени съответните изисквания, определени в част 1 от приложение III или в част 1 от приложение IV, приложение V и приложение VI, органът по одобрението издава ЕО одобрение на типа и номер на одобрението на типа в съответствие със системата за номериране, определена в приложение VII към Директива 2007/46/ЕО.
Дадена държава-членка не може да присвоява същия номер на друг тип превозно средство.
4. За целите на параграф 3, органът по одобряването на типа издава сертификат за ЕО одобрение на типа в съответствие с образеца, посочен в част 2 от приложение I.
Член 3
Административни разпоредби за ЕО одобрение на типа на компонент за компонентите на водородното оборудване и водородните системи
1. Производителят или неговият представител подават до органа по одобряването на типа заявление за ЕО одобрение на типа на компонент за определен тип компонент на водородното оборудване или водородна система.
Заявлението се изготвя в съответствие с образеца на информационен документ, посочен в част 1 от приложение II.
2. При положение че са изпълнени съответните изисквания, посочени в приложение III или приложение IV, органът по одобряването издава ЕО одобрение на типа на компонент и номер на одобрението на типа в съответствие със системата за номериране, определена в приложение VII към Директива 2007/46/ЕО.
Дадена държава-членка не може да присвоява същия номер на друг тип компонент на водородното оборудване или водородна система.
3. За целите на параграф 2 органът по одобряването на типа издава сертификат за ЕО одобрение на типа в съответствие с образеца, посочен в част 2 от приложение II.
Член 4
За целите на ЕО одобрение на типа на цели превозни средства за превозни средства, задвижвани с водород, в съответствие с член 6 и член 9 от Директива 2007/46/ЕО, следното не се прилага:
(1)
Директива 80/1268/ЕИО на Съвета (3);
(2)
Директива 80/1269/ЕИО на Съвета (4) по отношение на превозните средства, задвижвани с водород, използващи двигател с вътрешно горене;
(3)
Приложение I към Директива 70/221/EИО на Съвета (5);
(4)
Раздел 3.3.5 от приложение II и раздел 4.3.2 от допълнение 1 към приложение II към Директива 96/27/ЕО на Европейския парламент и на Съвета (6);
(5)
Раздел 3.2.6 от приложение II и раздел 1.4.2.2 от допълнение 1 към приложение II към Директива 96/79/ЕО на Европейския парламент и на Съвета (7);
Член 5
Маркировка за ЕО одобрение на типа на компонент
На всеки компонент на водородното оборудване или водородна система, който(която) отговаря на даден тип по отношение на това кое ЕО одобрение на типа на компонент е издадено съгласно настоящия регламент, се поставя маркировката за ЕО одобрение на типа на компонент, определена в част 3 от приложение II.
Член 6
Влизане в сила
Настоящият регламент влиза в сила на двадесетия ден след публикуването му в Официален вестник на Европейския Съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 26 април 2010 година.

Labels: 1
14
20
7
3
8